Tragedie tref tydens kampnaweek: ‘Haar gees is onstuitbaar’Soozi Dinnie. Foto: Facebook Familie en vriende van ŉ Kaapse verpleegster, wie se lewe handomkeer verander het tydens ŉ kampnaweek saam met vriende in 2014, het nou na die publiek uitgereik om haar ŉ kans op ŉ gehaltelewe te gee. Soozi Dinnie (50), haar man en twee kinders het in September 2014 saam met ŉ groep vriende by ŉ kampterrein naby Rawsonville in die Wes-Kaap gaan kampeer. Ilene Power, Soozi se vriendin, het aan Maroela Media vertel dat hulle ŉ heerlike naweek saam deurgebring het en die Sondag besig was om op te pak toe die tragedie gebeur het. “Soozi het so half aan die kant van ons kampterrein saam met my twee kinders, Geordie en Robert, gestaan en bid. Ons was net almal so dankbaar vir die naweek en die tyd wat ons saam kon deurbring. Ek het nog vir hulle staan en kyk en die oomblik waardeer, toe dit gebeur,” het Ilene gesê. Een van hul vriende het met sy Ford Ranger-bakkie agteruit gery omdat hy sy sleepwa wou aanhaak. Die bakkie was ŉ 4×4 omdat die terrein baie sanderig was en Soozi se voertuig reeds vroeër die naweek vasgeval en uitgetrek moes word. Ilene vertel Soozi en die twee kinders het aan die onderkant van ŉ klein helling gestaan en omdat die bakkie so hoog was, kon die bestuurder hulle glad nie sien nie. Hy het al drie voluit getref. “Hy het nie dadelik besef dat hy hulle getref het nie en het net gevoel die bakkie sukkel om te ry en het meer vet gegee. Ek het nader gehardloop en geskree dat hy moet stop. Toe eers besef hy dat iets fout is,” het Ilene gesê. Robert, toe nege jaar oud, is onder die bakkie uitgegooi nadat die bakkie oor hom gery het. Volgens Ilene het sy maag onmiddellik begin swel en was dit duidelik dat hy inwendige beserings opgedoen het. Geordie, toe 12 jaar oud, is onder teen die bak van die bakkie vasgedruk. Albei haar heupe is uit hul potjies geruk en haar bene was ŉ skrikwekkende pers kleur, het Ilene vertel. Soozi het egter die ergste seergekry. “Sy was heeltemal onder die voertuig in gefrommel. Ons het gedink sy is dood, daar was niks van haar oor nie. Sy het byna onmiddellik in ŉ koma geraak,” het Ilene gesê. Die groep het ŉ domkrag gebruik om die bakkie te lig en vir Soozi en Geordi uit te trek. Soozi se seun het in ŉ bakkie gespring en by ŉ berg opgery in ŉ poging om ŉ selfoonsein te kry en ŉ ambulans te ontbied. ŉ Ambulans het Soozi na ŉ hospitaal gehaas, terwyl Ilene en haar man self met hul kinders in hul motor hospitaal toe gejaag het. By die hospitaal moes Geordie ŉ noodoperasie kry om haar heupe te herstel en te kyk of daar enige aar- of senuweeskade is. Wonderbaarlik was slegs haar ligamente en spiere in haar bobene geskeur en het sy, ná tien dae in traksie, sonder enige langtermyn-skade van die nagmerrie-ervaring aangesterk. Robert se lewer was gebars en hy het erge interne bloeding opgedoen, maar ná ŉ lang pad van herstel, lei hy ook vandag ŉ normale lewe sonder komplikasies. Soozi was egter nie so gelukkig nie. Haar ruggraat is morsaf gebreek en dit was onmiddellik vir die dokters duidelik dat sy nooit weer sou kon loop nie, het Ilene gesê. Elkeen van haar ribbes was gebreek en haar longe was heeltemal stukkend gesteek deur die gebreekte stukke ribbebene. Haar blad is heeltemal vergruis en sy het massiewe beserings aan haar kop opgedoen. Soozi Dinnie in een van die moderne rolstoele wat sy nodig het. Agter haar staan verteenwoordigers van Ottobock wat die rolstoele vervaardig. Foto: Facebook Volgens Ilene is Soozi se gehalte van lewe sedert die ongeluk baie swak. Sy is heeltemal verlam van haar bors af ondertoe en het ook beperkte gebruik van haar arms weens uitgebreide senuweeskade. Boonop het haar longe soveel skade opgedoen dat sy steeds sukkel om asem te haal. “By tye hou sy sommer heeltemal op asemhaal en dan moet haar man en kinders met haar hospitaal toe jaag sodat hulle haar weer kan bybring,” het Ilene gesê. “Sy sal nooit weer kan werk nie omdat die risiko vir infeksie vir haar net te hoog is om in ŉ hospitaal te wees. Sy ervaar konstante pyn en kan bitter min vir haarself doen.” Volgens Ilene wil Soozi se vriende en familie graag vir haar ŉ tegnologies gevorderde rolstoel koop wat die gehalte van haar lewe aansienlik sal verbeter. Die spesifieke rolstoel wat sy benodig, sal haar help om beter asem te haal, pynlike spierspasmas verminder, die drukking op haar ruggraat verlig, haar bloedsirkulasie verbeter en druksere verminder. Die rolstoel is natuurlik geweldig duur en buite Soozi en haar gesin se finansiële bereik, het Ilene gesê. “ŉ Fonds is gestig om Soozi te help sodat ons hierdie rolstoel vir haar kan koop. Sy verdien nie om haar lewe in konstante pyn te leef nie. Hierdie vrou het haar lewe daaraan gewy het om ander te versorg en gesond te maak. Haar onstuitbare gees en gewilligheid om altyd van haarself vir ander te gee, is ŉ ongelooflike inspirasie. Die liefde en lig wat Soozi aan die wêreld gee, maak dat ek ŉ beter mens wil word en daarom verdien sy elke bietjie hulp wat na haar kant toe kom. Sy is ŉ wonderwerk.” Meer besonderhede oor Soozi, die rolstoel wat sy benodig en hoe om ŉ bydrae tot die fonds te maak, is op die Facebook-blad Help Soozi get a wheelchair beskikbaar.